Veiligheid opgeskerp na doodsdreigemente by SassaArgieffoto Lumka Oliphant, woordvoerder van die departement van maatskaplike ontwikkeling, het dit bekend gemaak na ŉ berig in Sunday Times dat R10 miljoen spandeer is op lyfwagte vir bestuurspersoneel. Die berig het vrae gevra rondom die toekenning van die kontrakte. “Die minister en die uitvoerende hoof se aggressiewe houding teenoor bedrog en korrupsie het gelei tot verskeie voorvalle van intimidasie, doodsdreigemente en dreigemente teen hulle, hulle families en ander personeel,” het Oliphant gesê. Sunday Times berig dat R2,9 miljoen op “naby beskermingsdienste” spandeer is vir Virginia Petersen, uitvoerende hoof van Sassa, en Renay Ogle, bestuurder by Sassa. In een geval is ŉ persoon in hegtenis geneem nadat Petersen doodsdreigemente ontvang het. Oliphant sê Petersen fokus daarop om korrupsie in die agentskap uit te roei en dat daar reeds meer as 7 000 bedrogsake ontbloot is. Volgens Sunday Times is ŉ verdere R1,1 miljoen spandeer op “naby beskermingsdienste” vir Oliphant en haar gesin. Volgens die berig is die kontrakte vir die beskermingsdienste aan Vuco Security Solutions in Durban toegeken. Die kontrakte is glo toegeken sonder dat die behoorlike prosesse gevolg is. Oliphant sê Sassa sal die bewerings ondersoek. – Sapa